1Keu teupimpén kor. Zabur Nabi Daud, hamba TUHAN. Geupeuca-e ubak TUHAN watée Nabi Daud teupeuleuh nibak Saul dan nibak musoh-musoh gobnyan. 2Ulôn cinta ubak Droneueh, ya TUHAN, Droeneueh kheueh teunaga ulôn. 3TUHAN lagée kuta nyang kukoh teumpat ulôn meulindong. Allah ulôn lagée gunong batée teumpat ulôn meupayong. Lagée peurisai gobnyan geutôb ulôn, dan geujaga ulôn mangat aman hana gob peukaru pajan mantong. 4Ulôn meulakée ubak TUHAN nyang patot teupujoe, Gobnyan geupeubeubaih ulôn nibak mandum musoh ulôn. 5Ulôn ka jikeulileng lé bahya mawöt dan jipeunom lam ié raya keubinasaan. 6Ulôn jikeulileng lé bahya mawöt, jeunieb mawöt kana dikeue ulôn. 7Lam keuadaan ulôn nyang apoh apah ulôn meulakée ubak TUHAN, ulôn meudumpék ngon su meutaga ubak Allah lôn lakée tulông. Nibak Baét Geuh Gobnyan geudeungoe su ulôn dan geudeungoe peue nyang ulôn lakée. 8Laju bumoe meuguncang meusu meu krab-krab, gaki-gaki gunong pih meuguncang ngon su nyang meukrab-krab teuma sabab Allah ka beungéh. 9Jiteubiet asab lam ruhuéng idong Gobnyan, ngéue apui dan apui jiteubiet teuma lam babah Gobnyan. 10Langét geuplah, laju geutron Gobnyan nibak teumpat nyan deungon awan nyang seupôt dimiyueb gaki Gobnyan. 11Gobnyan geupoe di ateueh kerub; Gobnyan meulayang di ateueh sayeub angén. 12Gobnyan geupeusöm droe lam seupôt that-that; awan ngon reudôk nyang teubai jijak keulileng Gobnyan. 13Kilat dikeue Gobnyan, jiteubiet kheueh awan, ujeuen éeh dan apui. 14Laju TUHAN lagée geulanteue di angkasa; Nyang Mahamanyang geupeudeungoe su droe Gobnyan. 15Gobnyan laju geutimbak dumna aneuk-aneuk panah Geuh dan geupeu crebre musoh; geusama kilat meu ulang-ulang, lé sabab nyan sampoe awaknyan jipeuplueng droe. 16Tanoh lam laôt jibeudôh meubura dan gaki bumoe pih teubuka watée TUHAN geudot musoh Gobnyan deungon meureuka. 17Di ateueh TUHAN geu sunyueng jaroe Geuh; laju geumat ulôn dan geutarek lam tuwie ié nyang lhok. 18Gobnyan geupeuseulamat ulôn nibak musoh nyang peukasa dan nibak ureuëng-ureuëng nyang jibanci ulôn, sabab awaknyan lumpah that teuga nibak ulôn. 19Awaknyan jiseurang ulôn watée ulôn jitimpa lé beuncana, teuma TUHAN jeuet keu nyang tulông ulôn. 20Gobnyan geupeubeubaih ulôn nibak bala bahya dan geupeuseulamat ulôn sabab Gobnyan geugaséh keu ulôn. 21TUHAN geubalaih buet ulôn nyang beutôi; Gobnyan geubri beureukat keu ulôn sabab ulôn hana salah. 22Ulôn taát ubak peurintah TUHAN dan hana lôn paleng nibak Allah ulôn. 23Banmandum huköm Gobnyan ulôn deungoe, peurintah-peurintah Gobnyan hana ulôn peulaloe. 24Gobnyan geuteupeue bahwa ulôn nyoe hana cacat ngon teucela dan geupeujiôh droe nibak keusalahan. 25Teuma TUHAN geubalaih buet ulôn nyang beuna sabab Gobnyan geuteupeue ulôn nyoe hana meusalah. 26TUHAN, Droeneueh seutia keu ureuëng nyang seutia dan jroh keu ureuëng nyang jroh. 27Keu ureuëng nyang suci Droeneueh peugah Droeneueh suci, teuma ureuëng nyang jeuhet Droeneueh peujeuet keumusoh. 28Ureuëng nyang miyueb até TUHAN peuseulamat, teuma ureuëng nyang sombong ngon cungkak Droeneueh peutundok. 29Droeneueh puhu panyôt ulôn; TUHAN Allah ulôn nyang peu peungeuh ulôn nibak seupôt. 30Droeneueh neupeuteuga ulôn mangat ulôn heuntam musoh; deungon tulông Allah ulôn peuhanco peutahanan awaknyan. 31Buet Po teu Allah sampoereuna janji TUHAN jeuet teupeucaya. Gobnyan lagée peurisai keu mandum ureuëng nyang meulindong nibak Gobnyan. 32Sabab TUHAN kheueh Po teu Allah; Allah mantong nyang jeuet keu nyang bila geutanyoe. 33Gobnyan kheueh Allah nyang ka geupeuteuga ulôn dan nyang peusaneut rot ulôn aman. 34Gobnyan nyang peuteuga gaki ulôn lagée gaki rusa, dan nyang jaga keuseulamatan ulôn di ateueh gunong-gunong. 35Gobnyan nyang latih ulôn pakriban cara muprang, sampoe hase ulôn reuntang busur nyang paleng teuga. 36TUHAN, Droeneueh kheueh nyang lindong dan peuseulamat ulôn, dan nyang tumpang ulôn deungon kuasa Droeneueh; ulôn hase meunang sabab tindakan Droeneueh. 37Droeneueh jaga ulôn mangat ulôn bék keunong teun, dan ulôn hántom na reubah. 38Laju ulôn tiyeub musoh lôn dan lôn peutaloe awaknyan, dan pantang lôn surot sampoe awaknyan banmandum binasa. 39Ulôn seumpom awaknyan sampoe hana hasele jibeudôh, awaknyan reubah hana meudaya dimiyueb gaki ulôn. 40Neubri ubak lôn teunaga mangat hase lôn muprang, dan beumeunang ateueh musoh-musoh lôn. 41Sampoe musoh lôn neuyue plueng nibak ulôn; dan soemantong ureuëng nyang jibanci ubak ulôn TUHAN neupeubinasa. 42Awaknyan jikliek ngon jiteumawök, teuma hana nyang hase tulông, awaknyan jimeulakée ubak TUHAN, teuma Gobnyan hana geutem jaweueb. 43Awaknyan ulôn peureumok lagée abée nyang jipot lé angén, dan ulôn sampôh lagée leuhôb nibak binéh rot ueh raya. 44Droeneueh neupeubeubaih ulôn nibak kawöm nyang doraka, dan neupeujeuet ulôn keupeunguasa ateueh bansa-bansa; bansa-bansa nyang hana lôn turi jeuet namiet lôn. 45Ureuëng-ureuëng aséng tundok ubak ulôn dan jitaát watée jideungoe peue nyang lôn peurintah. 46Beuhe awaknyan ka gadôh; awaknyan yo dan jiteubiet lam kuta jih. 47TUHAN udeb! Teupujoe kheueh nyang bila lôn! Peu agong kheueh keubeusaran Allah nyang peuseulamat lôn! 48Gobnyan geubri keulôn meunang ateueh musoh lôn; bansa-bansa geupeutaklok dikeue ulôn, 49geupeuseulamat ulôn nibak lawan-lawan lôn. TUHAN, Neubri keu lôn meunang ateueh musoh lôn, Droeneueh lindong ulôn nibak ureuëng-ureuëng nyang keujam. 50Lé sababnyan ulôn peuagong Droeneueh lamkawan bansa-bansa, dan ulôn meunyanyoe lagu puja ngon pujoe keu Droeneueh. 51Po teu Allah geupeumeunang nyang paleng rayeuk ateueh raja Gobnyan, Gobnyan teutab geugaséh keu ureuëng nyang ka geupiléh, na kheueh Nabi Daud deungon keuturonan gobnyan keu siumu masa.
Copyrighted Material